## Barrachina: “Instem el Ministeri d’Agricultura a declarar zona catastròfica els municipis afectats per les tempestes de graníssol de la setmana passada”

*** El conseller d’Agricultura visita Villar del Arzobispo i Losa del Obispo, municipis afectats per la pedra dels últims dies
* La Conselleria avalua els danys ocasionats en cultius per les tempestes de graníssol de la setmana passada
* Miguel Barrachina afirma que “ja hem contactat amb Agroseguro perquè s’agilitzen els tràmits de valoració i compensació als agricultors afectats”
* La Comunitat Valenciana lidera les ajudes a la contractació de l’assegurança agrària amb 33 milions d’euros**

El conseller d’Agricultura, Aigua, Ramaderia i Pesca, Miguel Barrachina, ha visitat els municipis de Villar del Arzobispo i Losa del Obispo, dos de les localitats més afectades per les tempestes de graníssol registrades la setmana passada en la comarca de la Serrania.

Barrachina ha instat el Govern d’Espanya, en concret el Ministeri d’Agricultura, Pesca i Alimentació, a “declarar zona catastròfica els municipis afectats tant per les tempestes de graníssol com per les intenses pluges de la setmana passada”.

Durant la visita, Barrachina ha subratllat que “l’assegurança agrària és una ferramenta fonamental que hem de continuar enfortint davant fenòmens meteorològics cada vegada més freqüents i extrems”.

En este sentit, ha anunciat que “des de la Conselleria ja hem contactat amb Agroseguro perquè s’agilitzen els tràmits de valoració i compensació als agricultors afectats, així com per a simplificar els procediments i evitar demores administratives que perjudiquen els agricultors afectats”.

El conseller ha assenyalat que, si bé “encara és prompte per a tindre una valoració precisa dels danys, ja estem treballant perquè les ajudes arriben al més prompte possible”, i ha reafirmat el compromís del Govern Valencià amb el sector primari.

La visita ha permés mantindre trobades amb agricultors i responsables de cooperatives locals, així com recórrer explotacions afectades amb l’objectiu d’avaluar *in situ* l’impacte de les precipitacions sobre cultius de fruiters i altres productes agrícoles.

Fecha: 12/05/2025